Imtella' Frar 3, 2021 Il-Kap tal-Oppożizzjoni Bernard Grech qal li l-Oppożizzjoni tqis ix-xogħol tal-Uffiċju tal-Awditur Ġenerali bħala wieħed importanti sabiex jitħares l-użu tal-finanzi pubbliċi. Dr Grech qal dan waqt żjara li għamel fl-istess uffiċju, akkumpanjat minn membri tax-shadow cabinet tiegħu fosthom Therese Comodini Cachia, Mario De Marco, u Beppe Fenech Adami. Dr Grech saħaq li l-uffiċju għandu jagħmel aktar investigazzjonijiet, fosthom dwar abbuż minn fondi pubbliċi minn membri fi ħdan il-Gvern, fuq il-parir tal-Kummissarju għall-Istandards. Minn naħa tiegħu, l-Awditur Ġenerali Charles Deguara qal li f'pajjiż żgħir bħal Malta, l-awditjar m'huwiex faċli, waqt li saħaq li l-għan ta' dan l-uffiċju huwa li jassigura governanza tajba u li l-fondi pubbliċi jkunu użati tajjeb. Żied jgħid li jemmen li s-suġġerimenti tajbin li jagħmel l-uffiċju huma importanti wkoll, iżda stqarr li l-kritika hija parti mill-irwol ta' dan l-uffiċju.